Cuneiform Tablet Kt v/k 12 (AKT 3 62)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na PUZUR₄-sú-en₆ en-um-a-šur ù a-šùr-ma-lik qí-bi-ma a-na PUZUR₄-sú-en₆ qí-bi-ma um-ma i-na-a-ma ta-áš-pu-ra-am um-ma a-ta-ma ḫa-na-na-ra-am ṣa-ba-at-ma KÙ.GI ù ṣí-ba-sú ša-áš-qí-il₅-šu a-šùr ù {d}MAR.TU li-dí-a-ni e ša ša-tim is-té-en₆ ṣí-ib-tám i-na ṣé-ri-šu al-qé-ú mì-ma KÙ.BABBAR 1 GÍN lá ak-bu-sú-kà a-bi a-ta be-lí a-ta a-dí-i ṭup-pí-im ša dí-in da-a-nim ù ṭup-pí-im ša ḫu-bu-ul am-ri-a ù ku-a-tí a-dí 6-ší-e-šu áš-pu-ra-kum um-ma a-na-ku-ma ṭup-pé-e šé-bi-lam-ma KÙ.BABBAR ša pá-aq-du lu-wa-sí-ru-nim ḫa-ra-nam dí-nam a-wi-lum i-na ṣé-ri-ni lá ša-li a-na ṭup-pí-im ša ḫu-bu-li-ku-nu ù ṭup-pí-im ša dí-in da-a-nim lá pá-al-ḫa-tí i-a-um lu ar-nu-um i-na a-wa-tí-ni i-mu-tù ù ṭup-pá-am ša ku-nu-ki-šu i-da-nam ki-ma a-na ku-a-tí ù me-er-e-kà lá i-tù-ru a-bi a-ta be-lí a-ta ki-ma ṭup-pá-am ta-áš-me-ú ṭup-pé-e šé-bi-lam-ma a-wi-lum i ba-áb ḫa-ra-ni-a a-na ṭup-pé-e lá i-sà-lá-ḫa-ni DINGIR-lu-um i-ta-ad-a-ni-ma ù ku-a-tí uq-ta-li-lá-kum a-na ḫa-na-na-ri-im a-kà-ba-as-kà a-ma-kam me-eḫ-ri ša en-um-a-šùr ub-lá-ku-ni šu-ku-un-ma ma-lá KÙ.BABBAR a-na-ku al-ta-qé-ú ù ma-lá KÙ.BABBAR a šu-mì-kà ú-ša-qí-lu ṣa-ḫe-er-ma ší-tí KÙ.BABBAR-pí-a KI en-um-a-šur šé-bi-lam a-bi a-ta be-lí a-ta ra-ma-kà lá ta-ša-gi₅-iš ù i-a-tí lá ta-ša-gi₅-ša-ni a-bi a-ta be-li a-ta iš-tù-ma a-šu-mì ḫa-na-na-ri-im i-na pí-im ù li-ša-nim ša ta-ni-iš-tim lá da-am-qí-im a-na sà-lá-ḫi-kà a-tù-ru iš-tù-ma ar-nam ù ší-lá-tim i-šu-a-ku-ni mì-nam a-qá-bi a-ḫi a-ta be-li a-ta a-ma-kam ki-ma ku-a-tí ù i-a-tí zu-ku-ma KÙ.BABBAR 1 GÍN ma-lá i-ri-ḫu-ni šé-bi₄-lam ṭup-pè-e ù ta-aḫ-sí-sà-tim la ú-kà-al ù a-na a-lim{ki} i-na lu-mu-un li-bi-im lá a-lá-ak a-šar da-am-qá-ni e-pu-uš